

**I. ВЪВЕДЕНИЕ**

Настоящият документ е вторият месечен доклад за напредъка по създаването на ефективен и истински Съюз на сигурност и обхваща развитието по два основни стълба: борбата с тероризма, организираната престъпност и средствата за тяхното подпомагане; и укрепването на нашите защитни механизми и изграждането на устойчивост по отношение на тези заплахи. Първият доклад за напредъка, приет на 12 октомври 2016 г.[[1]](#footnote-1), обхваща периода от април до октомври 2016 г.; в настоящото съобщение се докладва за постигнатия след това напредък и се посочва какво предстои до декември 2016 г.

Една година след атентатите в Париж, където активирани отново военни щурмови оръжия бяха използвани с опустошителни последици, преговорите за преразглеждането на Директивата за огнестрелните оръжия, предложено от Комисията на 18 ноември 2015 г., продължават да бъдат блокирани от опити за отслабване на резултатите, към които са насочени предложенията. Работата трябва да приключи преди края на месеца, ако искаме да почетем паметта на жертвите от Париж и да отговорим на основателните очаквания на нашите граждани оръжия за военни цели да не попадат в ръцете на частни лица. Също така е необходимо спешно да приключат преговорите по Директивата относно борбата с тероризма, за да се инкриминират тероризмът и подкрепата за терористична дейност в целия Съюз, както и във връзка с изменението на Кодекса на шенгенските граници с цел справяне със завръщащите се бойци терористи чрез въвеждане на систематични проверки на всички лица, които преминават външната граница.

В съответствие с приоритета, който председателят Юнкер подчерта в речта за състоянието на Съюза през 2016 г., и както е посочено в съобщението на Комисията от 14 септември 2016 г. относно повишаването на сигурността в свят на мобилност[[2]](#footnote-2), Комисията продължава да работи по други важни мерки за затваряне на пространството за терористите чрез предложения за укрепване на границите. Сред тях се нареждат представянето на предложение за създаване на система на ЕС за информация за пътуванията и разрешаването им (ETIAS) с цел да се даде възможност за предварителна проверка на граждани на трети държави, които не се нуждаят от виза, за да пътуват до Съюза, както и предприемането на необходимите оперативни действия за засилване на контрола по външната граница, след като Европейската агенция за гранична и брегова охрана започна работа. Също така Комисията засили допълнително работата си за противодействие на радикализацията, като укрепи Мрежата за осведоменост по въпросите на радикализацията с цел да попречи на това младежите и уязвимите групи да попадат в капана на лицата, които вербуват терористи, и на терористичната пропаганда. Декемврийският доклад ще бъде придружен от окончателните предложения в рамките на Плана за действие относно финансирането на тероризма — за инкриминирането на изпирането на пари, за укрепването на взаимното признаване на замразяването на активи и заповедите за конфискация, както и за справяне с незаконните парични плащания — с цел да се възпрепятства достъпът на терористите до финансови средства.

**II. ЗАСИЛВАНЕ НА БОРБАТА НИ С ТЕРОРИЗМА, ОРГАНИЗИРАНАТА ПРЕСТЪПНОСТ И СРЕДСТВАТА ЗА ТЯХНОТО ПОДПОМАГАНЕ**

*а) Правна рамка за борба с тероризма и за пресичане на достъпа до финансиране и огнестрелни оръжия*

Предвид годишнината от атентатите в Париж на 13 ноември 2015 г. ЕС трябва спешно да укрепи правната рамка[[3]](#footnote-3) и капацитета си за борба с тероризма и средствата за неговото подпомагане. Съзаконодателите трябва да се споразумеят до края на ноември по предложението за **Директива относно борбата с тероризма**, за да може тероризмът, пътуването на терористи и подпомагането и подкрепата на терористи да бъдат обявени за престъпни деяния на територията на Съюза, както и за да се отговори на потребностите на жертвите на тероризма.

След две тристранни срещи съзаконодателите не успяха да постигнат съгласие относно преразглеждането на **Директивата за огнестрелните оръжия**. Трябва да се намери изход от тези преговори, за да може военните щурмови оръжия, включително преработените за полуавтоматична употреба, да изчезнат от улиците. Позицията на Комисията е ясна — полуавтоматичните щурмови оръжия, производни на тези от групата на AK 47 Калашников и на AR 15, следва да бъдат забранени за употреба от цивилни, предвид че са предназначени за военни цели. Капацитетът на магазина на късоцевните и дългоцевните огнестрелни оръжия следва да бъде ограничен до 10 патрона и да подлежи на разрешение и строги проверки, като всяка дерогация следва да бъде стриктно ограничена и да се контролира строго. Предвид че гражданите на ЕС очакват бърз напредък в тази област, който да гарантира тяхната закрила, трябва да стигнем до споразумение по този важен законодателен акт преди края на 2016 г. Успоредно с това Комисията ще поднови усилията за затягане на режима по отношение незаконната търговия с огнестрелни оръжия, включително на конференцията между ЕС и министрите на правосъдието и вътрешните работи от Западните Балкани, която ще се проведе на 15—16 декември.

За да се пресече достъпът на терористите до финансови средства, Съветът прие необходимите актове за съставените от ЕС отделни списъци срещу Ал Кайда и ИДИЛ/Даиш.

*б) Предотвратяване на радикализацията и борба с нея*

Предотвратяването на радикализацията е ключов елемент от подхода на ЕС към борбата с тероризма: използване на „гъвкави“ средства за постигане на солидни резултати. Лицата, които вербуват терористи, се насочват към младежите и уязвимите групи, като използват чувството за изключване, изолация и отчуждаване. Трябва да са ориентираме към същите лица чрез общностни проекти на местно равнище, които да им предложат алтернативно и по-добро развитие. Ето защо Комисията създаде и подкрепя Мрежата за осведоменост по въпросите на радикализацията (RAN), която обединява местни представители и в рамките на която се обменят най-добри практики относно мерките, които дават резултати в борбата с радикализацията. Проведената на 9 ноември 2016 г. **Конференция на високо равнище на Мрежата за осведоменост по въпросите на радикализацията** (RAN) постави началото на нова RAN Young платформа, която да стимулира младежите да участват активно в предотвратяването на радикализацията на ключова за лицата, вербуващи терористи, целева група. Комисията представи също така „регистър с данни за превантивните стратегии, подходи и политики в държавите членки“ заедно с нова мрежа от точки за контакт, за да се гарантира ефективен обмен на най-добри практики в целия ЕС. Мрежата за осведоменост по въпросите на радикализацията публикува също подробно ръководство относно програмите за обучение на полицейски служители в Европа, обхващащо различни аспекти на радикализацията. Започна работа по съставянето на предназначен за държавите членки контролен списък с действията, които да се предприемат, когато се установи връщане на чуждестранни бойци терористи.

За да се предотврати радикализацията, е необходимо също да се прекъснат онлайн каналите за пропаганда, които терористите използват за своите послания. На 8 декември Комисията ще бъде домакин на втория Интернет форум на ЕС, обединяващ Комисията, държавите членки, ЕВРОПОЛ и ключови интернет дружества. На срещата ще бъде дадено началото на нова съвместна платформа за сигнализиране с цел да се ускори премахването на терористично съдържание и ще стартира програма за овластяване на гражданското общество за по-ефективни послания за противодействие на пропагандата.

Комисията използва и своите образователни и научноизследователски ресурси в борбата с радикализацията, както е посочено в съобщението относно **предотвратяването на радикализацията, водеща до насилнически екстремизъм**[[4]](#footnote-4), включително:

* **Програма „Еразъм+“** — през 2016 г. Комисията мобилизира 200 милиона евро за образователни проекти на местно равнище за насърчаване на социалните и гражданските умения; недискриминация; социално приобщаване; критично мислене и медийна грамотност, както и междукултурно разбирателство. Понастоящем съществуват повече от 300 **младежки проекта** в областта на мобилността с учебна цел, които се отнасят по-специално до областите, свързани с Парижката декларация[[5]](#footnote-5), и над 1 700 проекта по по-общи въпроси, свързани с междукултурния диалог, социалното приобщаване и солидарността.
* **Финансиране на научните изследвания** в областта на механизмите, които задействат водеща до насилие радикализация, с цел предотвратяване, по-бързо установяване и справяне с отделни екстремни случаи в рамките на „Хоризонт 2020“.
* Стимулиране на дейности за борба с насилническия екстремизъм в трети държави чрез текущо финансиране от 100 милиона евро.

*в) Подобряване на оперативното трансгранично сътрудничество с подкрепата на агенциите на ЕС*

Агенциите на ЕС играят ключова роля в изпълнението на програмата за сигурност. Комисията изпълни ангажимента си за укрепване на **Европол**, като предложи още 20 допълнителни служители за Европейския център за борба с тероризма, за да се увеличи капацитетът му да реагира денонощно на държавите членки в случай на голямо терористично нападение. Предложеното подкрепление допълва 35-те служители, отпуснати след коригиращ бюджет на ЕС № 1/2016, приет от бюджетния орган на 13 април 2016 г.[[6]](#footnote-6)

**Евроюст** също играе важна роля в борбата с тероризма, в т.ч. настоящото положение в Ирак и Сирия, както и по-големия риск от завръщащи се чуждестранни бойци терористи. Евроюст вече подпомага държавите членки в сложните трансгранични разследвания, а Комисията ги насърчава да използват Евроюст в съвместните екипи за разследване (СЕР) с цел да се укрепят ответните съдебни действия по отношение на чуждестранните бойци терористи. В този контекст държавите членки трябва да предприемат необходимите мерки, за да спазят крайния срок за транспониране (22 май 2017 г.) на **Европейската заповед за разследване**[[7]](#footnote-7), тъй като това ще улесни и ускори събирането и предаването на доказателства.

**III. ЗАСИЛВАНЕ НА НАШАТА ЗАЩИТА И УСТОЙЧИВОСТ**

*a) Подобряване на информационния обмен*

Ефективният и целенасочен обмен на информация е ключов инструмент в борбата с тероризма. Комисията работи активно за транспонирането на **Директивата на ЕС за резервационните данни на пътниците (PNR)**, за да гарантира, че то не изостава спрямо крайния срок през май 2018 г. Директивата не само изисква всички държави членки да събират данни за пътниците на авиокомпаниите, но също да бъдат в състояние да обработват тези данни и да засичат модели на поведение и аномалии. След последния доклад за напредъка Комисията е писала до единадесет държави членки, които все още не са започнали да работят по транспонирането на PNR, с предложение за допълнителна подкрепа в тази област. Комисията ще представи план за изпълнение на инициативата за по-добро регулиране преди края на ноември 2016 г. Този план за изпълнение ще насочи държавите членки, като определи междинни цели за ключови елементи за създаването на PNR система и разграничи различните видове подкрепа (правна, техническа и финансова), която Комисията предоставя, за да способства и спомогне за своевременното и ефективно транспониране.

Борбата с трансграничната престъпност и тероризма изисква ефективни канали за сътрудничество между различните правоприлагащи органи. В пограничните райони **центровете за полицейско и митническо сътрудничество (ЦПМС)** обединяват правоприлагащите органи на различни държави членки. 50 ЦПМС от цяла Европа се срещнаха в централата на Европол през октомври 2016 г., за да набележат начини за подобряване на основните задачи на центровете, информационния обмен и сътрудничеството с Европол и Европейската гранична и брегова охрана.

*б) Укрепване на информационните системи и запълване на информационни празноти*

Европейският съвет през октомври 2016 г. потвърди подкрепата си за предложението на Комисията за създаване на **система на ЕС за информация за пътуванията и разрешаването им (ETIAS)**[[8]](#footnote-8), която ще даде възможност да се извършват предварителни проверки на пътници, освободени от изискване за виза. На 16 ноември Комисията представи предложение за регламент за създаване на ETIAS — автоматизирана система за предварителна проверка с цел да се идентифицират потенциални рискове от имиграция или по отношение на сигурността преди пристигането на пътници, освободени от изискването за виза, на външната граница на ЕС. Понастоящем информацията за притежателите на визи е вписана във Визовата информационна система (ВИС), докато единствените данни за лицата, освободени от изискването за виза, се съдържат в документите за пътуване, които представят при пристигането си. В момента няма предварителна информация за лицата, освободени от изискването за виза, които влизат в ЕС през сухопътна граница, преди да пристигнат на външната граница на ЕС. Системата ще подпомага също политиката на ЕС за либерализиране на визовия режим и ще повиши качеството на управлението на шенгенските граници.

По-солидните граници, които могат да разчитат на свързани информационни системи, са основен инструмент за откриването на завръщащи се бойци терористи и на други потенциални терористи. Атентатите в Париж откроиха слабостите, свързани с наличието на множество самостоятелни информационни системи, което прави невъзможно за служителите на място да направят цялостна проверка на дадено физическо лице във всички бази данни. Комисията проучва активно как да бъде подобрена оперативната съвместимост на информационните системи за целите на управлението на границите и сигурността чрез процеса, който тя стартира по-рано тази година[[9]](#footnote-9). Тя работи по създаването на **единен интерфейс за търсене** — ключов инструмент, от който ще има реални ползи за правоприлагащите органи, граничните и имиграционните органи на държавите членки и чрез който ще се създаде единен технически портал за системите, управлявани от Агенцията за оперативното управление на широкомащабни информационни системи в пространството на свобода, сигурност и правосъдие (eu-LISA). Такъв единен интерфейс за търсене няма да замени националните интерфейси, а ще ги допълва и ще бъде достъпен за всички държави членки в съответствие със съществуващите правила за достъп и използване на системите. Комисията поиска от **Експертната група на високо равнище** по информационните системи и оперативната съвместимост да представи междинен доклад за констатациите си до края на годината.

На 14 октомври 2016 г. Комисията представи доклад за оценка на прилагането на Визовата информационна система (ВИС), за да анализира начина, по който се извършват проверки по външните граници на ЕС чрез използване на пръстови отпечатъци и биометрични данни, а така също и използването на системата от правоприлагащи органи за предотвратяване, разкриване и разследване на терористични и други тежки престъпления. ВИС остава една от най-модерните системи от този вид с близо 23 милиона заявления за издаване на виза и 18,8 милиона пръстови отпечатъци, регистрирани до края на март 2016 г. Същевременно обаче само една на всеки две издадени визи бива проверявана във ВИС от държавите членки по външните граници и използването на системата за целите на правоприлагането е все още откъслечно. Комисията ще разгледа с държавите членки тези предизвикателства при използването на ВИС въз основа на най-добрите практики в държавите членки, които вече ползват напълно системата.

*в) Укрепване на сигурността по външните граници*

Ключова стъпка в укрепването на сигурността на външните граници на ЕС е стартът на **европейската гранична и брегова охрана**, който беше даден на 6 октомври. Сега всяка държава членка трябва да участва в групата/структурата за бързо реагиране, която представлява постоянен корпус от гранични и подходящи други служители, които са на разположение на Агенцията. Тя ще може да прибягва до използването на тази група/структура с кратко предизвестие с цел справяне със спешна ситуация по външните граници или бърза гранична намеса. В съответствие със заключенията на Европейския съвет от октомври[[10]](#footnote-10), персоналът и оборудването следва да достигнат пълния си капацитет за бързо реагиране до края на годината. Конкретен пример за сътрудничество на Европейската агенция за гранична и брегова охрана извън границите на ЕС е постигнатата договореност да се увеличи аналитичният, превантивният и оперативният капацитет на органите на трети държави, по-специално в Африка, за борба срещу престъпните мрежи за контрабанда на мигранти и да се изградят реално доверие и контакти между ключови държави.

На заседанието си през октомври Европейският съвет[[11]](#footnote-11) призова също за бързо приемане на преразгледания **Кодекс на шенгенските граници**, предложен от Комисията, за да бъдат засилени систематичните проверки на всички пътници, които преминават външните граници на ЕС, с цел укрепване на сигурността. Като се има предвид централната роля на това преразглеждане за борбата с тероризма и по-специално за откриването на завръщащи се чуждестранни бойци, съзаконодателите следва бързо да постигнат съгласие по промените преди края на тази година.

През декември Комисията ще представи първия пакет от предложения за подобряване на функционалните възможности на **Шенгенската информационна система** (ШИС), по-специално за целите на правоприлагането. С цел оптимизиране на нейната ефективност граничната охрана трябва да проверява систематично всички лица, които преминават външните граници, използвайки системата. В очакване на споразумение по измененията на Кодекса на шенгенските граници, държавите членки следва да гарантират, че **общите показатели за риска** във връзка с чуждестранните бойци терористи се прилагат изцяло и в съответствие с актуализираните насоки, предоставени от Европейската гранична и брегова охрана.

**Измамите с документи за пътуване и с фалшива самоличност** са все по-голяма заплаха за сигурността, както беше потвърдено от фалшивата самоличност на парижките атентатори. През декември Комисията ще представи план за действие за подобряване на защитните елементи в документите за пътуване.

Укрепването на сигурността по външните граници е свързано не само с отделните пътници, но и със стоките, където на преден план са митническите органи. Реформата на **системата за предварителна информация за товарите (ICS 2.0)** се стреми да разшири и модернизира системата, за да разполага чрез защитен регистър на ЕС с повече и по-качествена информация от търговците относно движението на стоки, както и да предоставя тази информация на всички митнически органи. Целта е да се премахнат съществуващите ограничения (липса на пълни данни от качествена и количествена гледна точка; съответните държави членки разполагат с ограничени данни; ограничен капацитет за използване на разузнавателни данни). Съветът възнамерява да приеме заключения по този въпрос през декември 2016 г.

*г) Подобряване на сигурността на ЕС чрез диалог отвъд границите на ЕС*

Като се има предвид, че тероризмът е международен по характер и терористите не зачитат границите, ЕС продължава да участва активно в разисквания със своите съседи и други международни партньори за разработването на ефективни партньорства в областта на сигурността и борбата с тероризма.

Скорошни събития в това отношение:

* Засилване на координацията между делегациите на ЕС и посолствата на държавите членки, като с назначаването в Босна и Херцеговина, Чад и Ливан на трима допълнителни **експерти по въпросите на** **борбата с тероризма/сигурността** общият брой на експертите достигна 14.
* Диалогът по въпросите на борбата с тероризма между **ЕС и Израел**, който се състоя в Израел на 13 септември, засегна по-тясното сътрудничество в областта на борбата с финансирането на тероризма, насилническия екстремизъм, неконвенционалния тероризъм, както и резервационните данни на пътниците и сигурността на транспорта.
* По време на съвместното посещение на службите на Комисията, Европейската служба за външна дейност (ЕСВД) и координатора на ЕС за борба с тероризма в **Египет** на 6—7 септември беше постигнато съгласие за сътрудничество по редица въпроси, свързани със сигурността.
* На 26—27 септември беше организиран семинар с органите на ЕС в **Ирак** за обмен на най-добри практики в борбата с тероризма.

*д) Защита на гражданите и на критичните инфраструктури*

Ключова област за изграждане на устойчивост в Съюза е **сигурността на транспорта.** Комисията работи за укрепване на регулаторната рамка на ЕС. Въпреки че това вече беше сторено в областта на въздухоплаването, необходимо е да се запази равнището на защита и да се предвиждат бъдещи заплахи, като сигурността на пристигащите полети и защитата на охраняваните зони. На 7—8 ноември 2016 г. Комисията бе домакин на конференция относно защитата на обществените места с участието на национални и международни експерти от областта на транспорта, разузнаването и промишлеността, посветена на начините за гарантиране на сигурността в зоните на обществения транспорт.

Комисията работи също върху **оценка на риска** в транспортния сектор. Наскоро финализира 6-ия кръг от оценката на риска за сигурността на **въздушния превоз на товари**, както и 3-ия кръг от оценката на рисковете за **авиацията от зони на конфликт**, в сътрудничество с държавите членки и ЕСВД.

Комисията работи и в областта на **морския и сухопътния транспорт**, особено във връзка с круизните и фериботните услуги, където могат да бъдат засегнати голям брой пътници, както и по отношение на железопътните услуги — работа за определяне на основан на риска, пропорционален и устойчив общ подход. Комисията наскоро приключи проучване за оценка на въздействието относно възможните политики за сигурността на европейските **високоскоростни и международни железопътни услуги**.

И накрая, Комисията засили допълнително **сътрудничеството си със стратегическите партньори** чрез сътрудничество с Министерството на вътрешната сигурност на САЩ и Министерството за обществена безопасност на Канада по отношение на **защитата на критичната инфраструктура.** През септември Комисията се срещна с тези партньори, за да задълбочи дискутирането на основни въпроси, свързани със защитата на критичните инфраструктури, киберсигурността и устойчивостта, както и сътрудничеството в ключови области, свързани с **взривните вещества**, включително откриване, обучение и обмен на информация.

**V. ЗАКЛЮЧЕНИЕ**

Една година след ужасяващите терористични атентати в Париж на 13 ноември Комисията, агенциите на ЕС и държавите членки предприеха широк набор от незаконодателни действия, които допринасят за постепенното разработване на ефективен и истински Съюз на сигурността. Необходимо е обаче незабавно да се отбележи допълнителен напредък, за да се пресече пътят на терористите. Този месец съзаконодателите трябва спешно да постигнат съгласие по предложената директива относно борбата с тероризма, предложението за преразглеждане на Директивата за огнестрелните оръжия и предложените изменения на Кодекса на шенгенските граници. Допълнителното забавяне ще донесе ползи само за терористите, които се стремят да разрушат начина ни на живот.

Работата по укрепването на системите за външните граници, включително ETIAS, привеждането в действие на Европейската агенция за гранична и брегова охрана и предложените изменения на Кодекса на шенгенските граници са важни елементи от отговора на ЕС на заплахата от завръщащи се бойци терористи и трябва вече да бъдат възприети като приоритет от съзаконодателите.

Въпреки че работата на местно равнище за предотвратяване на радикализацията чрез Мрежата за осведоменост по въпросите на радикализацията е дългосрочно усилие, тя е от съществено значение и изисква незабавен и категоричен ангажимент и подкрепа на равнището на ЕС.

Комисията ще продължи да работи по изпълнението на Европейската програма за сигурност, за да бъде постигнат ефективен и истински Съюз на сигурност, и ще докладва за постигнатия напредък през декември. Освен ключовите етапи, посочени по-долу, докладът през декември ще включва актуална информация за напредъка, постигнат в областта на киберпрестъпността и кибернетичната сигурност, и за хода на работата с ИТ дружества с цел противодействие на онлайн радикализацията.

***КЛЮЧОВИ ВЪПРОСИ И СЪБИТИЯ ПРЕЗ СЛЕДВАЩИТЕ МЕСЕЦИ:***

**ЗАСИЛВАНЕ НА БОРБАТА НИ С ТЕРОРИЗМА, ОРГАНИЗИРАНАТА ПРЕСТЪПНОСТ**

**И СРЕДСТВАТА ЗА ТЯХНОТО ПОДПОМАГАНЕ**

***а) Правна рамка за борба с тероризма и за пресичане на достъпа до финансиране и огнестрелни оръжия***

- Европейският парламент и Съветът трябва незабавно и най-късно до края на 2016 г. да постигнат съгласие по проекта на директива относно борбата с тероризма, както и да се споразумеят преди края на годината за преразглеждането на Директивата за огнестрелните оръжия.

- През декември Комисията ще представи пакет от предложения с цел засилване на борбата с тероризма чрез предложения за инкриминирането на изпирането на пари, за укрепването на взаимното признаване на замразяването на активи и заповедите за конфискация, както и за справяне с незаконните парични плащания.

***б) Предотвратяване на радикализацията и борба с нея***

- Втората среща на високо равнище на интернет форума на ЕС на 8 декември 2016 г. ще определи посоката на по-нататъшната работа за предотвратяване на радикализацията в интернет и за борба с терористичната пропаганда по интернет. Тя ще създаде нова съвместна платформа за сигнализиране и програма за овластяване на гражданското общество.

**ЗАСИЛВАНЕ НА НАШАТА ЗАЩИТА И УСТОЙЧИВОСТ**

***a) Подобряване на информационния обмен***

- Комисията ще представи план за изпълнение на инициативата за по-добро регулиране по отношение на резервационните данни на пътниците преди края на ноември 2016 г.

***б) Укрепване на информационните системи и запълване на информационни празноти***

- Комисията призовава съзаконодателите спешно да започнат работа по нейното предложение за създаване на Система на ЕС за информация за пътуванията и разрешаването им (ETIAS).

- Експертната група на високо равнище по информационните системи и оперативната съвместимост ще представи своя междинен доклад преди края на декември 2016 г.

***в) Укрепване на сигурността по външните граници***

- Комисията призовава съзаконодателите да дадат своето одобрение за целевото изменение на Кодекса на шенгенските граници по отношение на систематичните проверки, за да бъде възможно приемането му преди края на годината.

- През декември Комисията ще представи съобщение относно план за действие за подобряване на цялостната защита на документите за пътуване.

***г) Защита на гражданите и на критичните инфраструктури***

- Комисията ще ускори работата си по определянето на общ подход относно сигурността на морския и сухопътния транспорт, който да се основава на оценка на риска и да бъде пропорционален и устойчив.

1. Съобщение COM(2016) 670 final от 12 октомври 2016 г. — Първи доклад за напредъка по създаването на ефективен и истински Съюз на сигурност. [↑](#footnote-ref-1)
2. Съобщение COM(2016) 602 final от 14 септември 2016 г. — Повишаване на сигурността в свят на мобилност: подобряване на информационния обмен в борбата срещу тероризма и по-сигурни външни граници. [↑](#footnote-ref-2)
3. По-специално във връзка с предложенията на Комисията за Директива относно борбата с тероризма (COM(2015) 625 final) и Директива за изменение на Директива 91/477/ЕИО на Съвета относно контрола на придобиването и притежаването на оръжие (COM(2015) 750 final). [↑](#footnote-ref-3)
4. COM(2016) 679 final. [↑](#footnote-ref-4)
5. Парижка декларация от 17 март 2015 г. относно популяризирането чрез образование на гражданските и общите ценности — свобода, толерантност и недискриминация. [↑](#footnote-ref-5)
6. COM(2016) 679 final. [↑](#footnote-ref-6)
7. Директива 2014/41/ЕС относно Европейска заповед за разследване по наказателноправни въпроси. [↑](#footnote-ref-7)
8. EUCO 31/16 от 21 октомври 2016 г. [↑](#footnote-ref-8)
9. COM(2016) 205 final от 6 април 2016 г. [↑](#footnote-ref-9)
10. EUCO 31/16 от 21 октомври 2016 г. [↑](#footnote-ref-10)
11. EUCO 31/16 от 21 октомври 2016 г. [↑](#footnote-ref-11)